RÅDETS BESLUTNING

af 26. april 1999

om etablering af en fælles infrastruktur for statistisk information vedrørende industri og markeder inden for de audiovisuelle og dermed forbundne sektorer

(1999/297/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til udkast til beslutning forelagt af Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

(1) Med henblik på gennemførelsen af fællesskabspolitikker vedrørende industri og markeder inden for de audiovisuelle og dermed forbundne sektorer er det nødvendigt at oprette en fælles infrastruktur for statistisk information;

(2) bl.a. i hvidbogen om vækst, konkurrenceevne og beskæftigelse understreger Det Europæiske Råd den audiovisuelle sektors økonomiske betydning, og i Bangemann-gruppens rapport med titlen "Europa og det globale informationssamfund - henstillinger til Det Europæiske Råd" erkendes den audiovisuelle programindustris strategiske betydning;

(3) en pålidelig informationsinfrastruktur bør tilrettelægges gennem specifikke statistiske tiltag;

(4) i Rådets beslutning 93/464/EØF af 22. juli 1993 om rammeprogrammet for prioriterede aktioner vedrørende statistiske oplysninger 1993-1997(2) understreges det udtrykkeligt, at den audiovisuelle sektor bør prioriteres på fællesskabsniveau, og beslutningen indeholder bestemmelser om tiltag til oprettelse af et informationssystem, der er rettet mod virksomhederne, og som tager sigte på funktionelle statistikker;

(5) i bilag I, afsnit III, i Fællesskabets statistiske program 1998-2002(3) henvises der til, at der vil blive gennemført analyser af brugerbehov, dataindsamling og afprøvning af metoder på grundlag af forundersøgelser inden for den audiovisuelle sektor;

(6) disse forundersøgelser bør gennemgås med henblik på at sikre, at de opfylder brugerbehovene; dette bør ske inden to et halvt år; resultaterne af denne gennemgang bør meddeles Europa-Parlamentet og Rådet; på alle stadier bør yderligere byrder på små og mellemstore virksomheder minimeres;

(7) specifikke statistiske foranstaltninger henhører under Rådets forordning (EF) nr. 322/97 af 17. februar 1997 om EF-statistikker(4);

(8) i henhold til nærhedsprincippet kan målsætningerne for de foreslåede specifikke statistiske foranstaltninger kun opfyldes gennem vedtagelsen af en fællesskabsretsakt, eftersom kun Kommissionen vil være i stand til at koordinere den nødvendige harmonisering af information på fællesskabsniveau;

(9) inden for rammerne af Europarådet er Det Europæiske Observationsorgan for det Audiovisuelle Område, som Kommissionen er medlem af, bl.a. en vigtig kilde til information for dets medlemmer og for aktørerne inden for sektoren, og det må sikres, at det arbejde, der udføres i henhold til denne beslutning, og Observationsorganets arbejde supplerer hinanden;

(10) de statistiske metoder, der er foreslået for den audiovisuelle sektor, skal være forenelige og i overensstemmelse med de eksisterende europæiske standarder og metoder;

(11) Udvalget for Det Statistiske Program, der blev oprettet ved afgørelse 89/382/EØF, Euratom(5), er blevet hørt i overensstemmelse med artikel 3 i denne afgørelse -

VEDTAGET FØLGENDE BESLUTNING:

Artikel 1

Formål

Formålet med denne beslutning er at etablere den fælles infrastruktur for statistisk information, som er nødvendig for at kunne fastlægge og gennemføre en fællesskabspolitik vedrørende industri og markeder inden for de audiovisuelle og dermed forbundne sektorer.

Artikel 2

Specifikke statistiske foranstaltninger

Den i artikel 1 omhandlede målsætning skal opfyldes gennem specifikke statistiske foranstaltninger i overensstemmelse med forordning (EF) nr. 322/97:

1) af de nationale myndigheder:

a) Analyse og evaluering af anmodninger fra brugerne (fællesskabsinstitutioner, nationale myndigheder, nationale sektororienterede organer, internationale organisationer, økonomiske aktører) om statistisk materiale vedrørende den audiovisuelle sektor (statistikker om virksomheder, funktioner og produkter) og af betydningen for erhvervslivet, især de små og mellemstore virksomheder, af indsamlingen af statistiske oplysninger inden for den audiovisuelle sektor.

b) Analyse af det foreliggende statistiske materiale (statistikker om virksomheder, funktioner og produkter) samt kildematerialet hertil.

c) Årlig fremsendelse til Eurostat af statistisk materiale, der allerede er til rådighed hos kompetente nationale myndigheder (statistikker om virksomheder, funktioner og produkter).

d) Deltagelse på frivillig basis i gennemførelse af pilotundersøgelser, der har til formål konkret at teste det metodologiske arbejde (statistikker om virksomheder, funktioner og produkter) og at fremme etableringen af et statistisk system for Fællesskabet.

2) af Eurostat:

a) Udarbejdelse af en institutionel og funktionsdygtig metodologisk ramme til brug for Fællesskabet (statistikker om virksomheder, funktioner og produkter).

b) Oprettelse af en database ud fra det fremsendte statistiske materiale i overensstemmelse med afsnit 1c) samt det materiale, der er indhentet hos internationale organisationer.

c) Sammenligning af de statistiske systemer i medlemslandene med systemerne i visse tredjelande, især ansøgerlandene.

d) Vurdering af relevansen af og fremtidige behov for statistisk materiale inden for den audiovisuelle sektor, især hvad angår det nødvendige materiale for udvikling og opfølgning af politikken for beskæftigelse, uddannelse og lige muligheder.

Artikel 3

Gennemførelse

De foranstaltninger, der er nødvendige for gennemførelsen af de specifikke statistiske foranstaltninger, der er omhandlet i artikel 2, vedtages efter proceduren i artikel 4.

Artikel 4

Procedure

1. Kommissionen bistås af udvalget for det statistiske program.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemningen i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. a) Kommissionen vedtager foranstaltninger, der straks finder anvendelse.

b) Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

- Kommissionen udsætter gennemførelsen af de foranstaltninger, den har truffet afgørelse om, i et tidsrum på tre måneder regnet fra datoen for denne underretning

- Rådet kan med kvalificeret flertal træffe en anden afgørelse inden for det tidsrum, der er nævnt i ovenstående led.

Artikel 5

Rapporter

Kommissionen forelægger Europa-Parlamentet og Rådet en interimsrapport og en endelig rapport om gennemførelsen af de foranstaltninger, der er nævnt i denne beslutnings artikel 2. Denne interimsrapport bør udarbejdes senest to og et halvt år efter ikrafttrædelsen af denne beslutning. Den endelige rapport forelægges inden fem år efter ikrafttrædelsen af denne beslutning.

Disse rapporter skal bl.a. undersøge, om det er relevant at indsamle materiale inden for den audiovisuelle sektor i betragtning af de prioriteringer, der er opstillet for Fællesskabets statistiske program 1998-2002, og de midler, der er til rådighed både i Eurostat og i de nationale statistiske kontorer.

På grundlag af disse rapporter kan Kommissionen foreslå eventuelle ændringer, som måtte være nødvendige for at gøre denne beslutning mere effektiv.

Artikel 6

Budgetmidler

Bevillingerne til gennemførelsen af foranstaltningerne i artikel 2 i denne beslutning vedtages af budgetmyndigheden inden for rammerne af den årlige budgetbehandling.

Artikel 7

Varighed

Denne beslutning udløber fem år efter vedtagelsen.

Artikel 8

Denne beslutning er rettet til medlemsstaterne.

Udfærdiget i Luxembourg, den 26. april 1999.

På Rådets vegne

J. FISCHER

Formand

(1) Udtalelsen afgivet den 9. marts 1999 (endnu ikke offentliggjort i EFT).

(2) EFT L 219 af 28.8.1993, s. 1.

(3) EFT L 42 af 16.2.1999, s. 12.

(4) EFT L 52 af 22.2.1997, s. 1.

(5) EFT L 181 af 28.6.1989, s. 47.